ટામી નામની અમેરિકન ખ્રિસ્તી ગાયિકા બોલેલી- હું કાયમ કહું છું કે શોપિંગ એ મનોચિકિત્સક કરતાં સસ્તું પડે. બોલો, કહેવું છે કાંઈ? જેને શોપિંગનો શોખ હોય એમને પૂછો કે શું પૈસાથી સુખ ખરીદી શકાય કે નહીં? ઓનલાઈન શોપિંગ માટેની કોઈ પણ વેબસાઇટ ખોલો અને જુઓ. તમને તમારી જરૃરિયાત, સ્વપ્ન ‘ને હસીખુશી અંગેની એકદમ તાજી માહિતી મળશે. એવીએવી ચીજો તમને પોતીકી કરવાની તાલાવેલી લાગશે કે જેની તમે કલ્પના પણ ના કરી હોય. તમારી ભીતર એ ચીજો માટેની વાસના પેદા થાય છે તેવું તમને નહીં લાગે, તમને એવું જ થશે કે મારા અંતરના ઊંડાણમાં આ ચીજ માટેની તડપ હતી જ. આ લઈ લઉં, તે લઈ લઉં ‘ને પેલું પણ લઈ લઉં. ઓફ કોર્સ, જો આવું કશું ના થતું હોય તો તમે નોર્મલ છો, આ સંદર્ભમાં હેલ્ધી છો. બાકી શોપિંગનો રોગ એટલે શું એ થોડું જાણવું હોય તો ૨૦૦૯માં આવેલું ‘કન્ફેશન્સ ઓફ શોપોહોલિક’ નામક હૉલિવૂડિઅન મૂવી ઉદાહરણ રૃપે જોઈ શકાય.